Björgólfur Thor Björgólfsson í Davos í upphafi árs 2018 . Getty / Bloomberg Fjarskiptafélagið WOM í Síle undirbýr sig nú til að greiða Novator , fjárfestingarfélagi Björgólfs Thors Björgólfssonar , um 250 milljóna bandaríkjadala arð . Það gerir um 30 milljarða króna . Arðgreiðslan verður fjármögnuð með útgáfu skuldabréfs sem unnið er að því að selja en markmiðið er að sækja um 55 milljarða króna með útgáfunni . Fjárfestar fengu kynningu á skuldabréfaútgáfunni í nóvember . Í umfjöllun Viðskiptablaðsins er vísað til lánshæfismats Moody's á útgáfunni þar sem tíundaðar eru margvíslegar staðreyndir um fjarskiptafyrirtækið . WOM hafi sexfaldað markaðshlutdeild sína frá árinu 2015 , þegar Novator keypti fyrirtækið , og eru viðskiptavinir þess nú 6,5 milljónir talsins . Alls hefur Novator lagt WOM til um 400 milljónir dala , næstum 50 milljarða króna , frá kaupunum árið 2015 . Tekjur WOM á síðasta rekstrarári voru um 80 milljarðar króna og rekstrarhagnaðurinn um 20 milljarðar . Í eignasafni Novators eru nú á annan tug fyrirtækja ; má þar nefna deliveroo , Zwift og Klang . Novator á einnig í fjarskiptafyrirtækjunum Play í Póllandi og Nova á Íslandi . Novator er með um 3 milljarða dala af eignum í stýringu , sem nemur um 360 milljörðum króna . Björgólfur Thor Björgólfsson fjárfestir er reiðubúinn að fjárfesta í Síle fyrir 220 milljónir Bandaríkjadala til viðbótar , jafnvirði tæplega 28 milljarða króna .